b'\n_START_ARTICLE_\nAK-47\n_START_SECTION_\nZgodovina razvoja\n_START_PARAGRAPH_\nMed drugo svetovno vojno so Nemci spoznali, da ve\xc4\x8dina bojev poteka na razdaljah okoli 300 m kar je bila prekratka razdalja za dotedanje repetirke. Zato so razvili brzostrelke kot je bila npr. nem\xc5\xa1ka MP-40. Slabost teh oro\xc5\xbeij je bila draga izdelava, kratek domet in velika nenatan\xc4\x8dnost za razdalje ve\xc4\x8dje od 100 m. Da bi odpravili te pomanjkljivosti so razvili prvo juri\xc5\xa1no pu\xc5\xa1ko Sturmgewehr 44 (StG 44), ki je postavila temelje sodobnih juri\xc5\xa1nih pu\xc5\xa1k._NEWLINE_Do podobnega zaklju\xc4\x8dka kot Nemci so pri\xc5\xa1li tudi Rusi. Ti so takrat uporabljali velike koli\xc4\x8dine raznovrstnega oro\xc5\xbeja. Najbolj pogosto se je uporabljala \xc5\xbee obupno zastarela vendar izredno zanesljiva Mosinka, nato pa \xc5\xa1e celo kopico brzostrelk (PPD, PP\xc5\xa0, PPS ...), ki pa so imele enake probleme kot nem\xc5\xa1ke. Problem so nekako poizku\xc5\xa1ali re\xc5\xa1iti z polavtomatskimi pu\xc5\xa1kami AVS in SVT vendar se pu\xc5\xa1ki zaradi drage izdelave in nezanesljivosti na boji\xc5\xa1\xc4\x8du nista odnesli.  Da bi odpravili problem so sredi vojne vihre razpisali nate\xc4\x8daj za novo pu\xc5\xa1ko pehote, ki bi jo bilo mogo\xc4\x8de u\xc4\x8dinkovito uporabljati tako na kratke kot dolge razdalje uporabljala pa bi naboj kalibra 7,62x39 mm. Na nate\xc4\x8daj se je poleg znanih sovjetskih oro\xc5\xbearskih konstruktorjev prijavil tudi Mikhail Kalashnikov, ki je ravnokar okreval od bojnih ran. Na nate\xc4\x8daju s svojo pu\xc5\xa1ko ki se je zgledovala po M1 Garand ni zmagal, glavno nagrado je pobral \xc5\xbee uveljavljeni konstruktor Simonov s svojo pu\xc5\xa1ko SKS (pri nas bolje znano kot papovka). \xc4\x8ceprav je bila zmagovalna pu\xc5\xa1ka odli\xc4\x8dna in je ustrezala zahtevam v skoraj vseh pogledih je bila re\xc5\xa1itev le za\xc4\x8dasna. Za povojno obdobje je Rde\xc4\x8da armada potrebovala polnokrvno juri\xc5\xa1no pu\xc5\xa1ko, zgled je bil nem\xc5\xa1ki StG 44. Pred koncem vojne so se pojavili prvi prototipi, ki pa so se ubadali s celo kopico tehni\xc4\x8dnih te\xc5\xbeav zato jih je komisija razglasila za premalo dodelane in zato neuporabne. Po vojni se je komisija na novo sestala, da bi pregledala in ocenila nove stvaritve oro\xc5\xbearskih mojstrov. Med kopico oro\xc5\xbeja je izstopala AK-1 konstruktorja Kalashnikova. Njegova izredno zanesljiva avtomatska pu\xc5\xa1ka, ki je delovala na odvod smodni\xc5\xa1kih plinov in je imela 30 strelni okvir je med testiranji dobesedno pometla s konkurenco. Po manj\xc5\xa1ih izbolj\xc5\xa1avah, ki so \xc5\xa1e pove\xc4\x8dale njeno zanesljivost je bila pu\xc5\xa1ka leta 1947 predana prvim enotam Rde\xc4\x8de armade. Tam se je odli\xc4\x8dno izkazala zato je leta 1949 postala glavna juri\xc5\xa1na pu\xc5\xa1ka Rde\xc4\x8de armade z oznako AK-47.\n_START_SECTION_\nKonstrukcija\n_START_PARAGRAPH_\nDanes je malokomu znano, da je AK-47 pravzaprav hibrid treh razli\xc4\x8dnih oro\xc5\xbeij: polavtomatske pu\xc5\xa1ke M1 Garand, pu\xc5\xa1ke Remington Model 8 in nem\xc5\xa1kega StG 44.  Oro\xc5\xbeje je zasnovano iz kar se da preproste in kompaktne konstrukcije, ki omogo\xc4\x8da hitro in poceni proizvodnjo. Njena preprosta kovinsko-lesena konstrukcija omogo\xc4\x8da tudi enostavno uporabo in vzdr\xc5\xbeevanje v vseh vremenskih razmerah. Verjetnost, da pride do zastoja pri veliki koli\xc4\x8dini izstreljenih nabojev je zmanj\xc5\xa1ana z velikim plinskim batom ter relativno velikimi tolerancami med gibljivimi deli. Posledica velikih toleranc je majhna natan\xc4\x8dnost na ve\xc4\x8dje razdalje. To pomanjkljivost so Rusi odpravili z ustrezno pehotno taktiko pri kateri natan\xc4\x8dnost streljanja ne igra tako veliko vlogo, bistveno pa je \xc5\xa1tevilo krogel v zraku. Kar pomeni, da bo v bitki zmagal tisti, ki bo na nasprotnika izstrelil \xc4\x8dim ve\xc4\x8d nabojev v \xc4\x8dim kraj\xc5\xa1em \xc4\x8dasu. V prid tej taktiki govori tudi selektor ognja, ki ima tri razli\xc4\x8dne polo\xc5\xbeaje. V prvem polo\xc5\xbeaju je oro\xc5\xbeje zaklenjeno in z njim ni mo\xc5\xbeno streljati, ta polo\xc5\xbeaj hkrati slu\xc5\xbei tudi kot za\xc5\xa1\xc4\x8dita zaklepi\xc5\xa1\xc4\x8da pred prahom in ostalo umazanijo, drugi polo\xc5\xbeaj omogo\xc4\x8da avtomatsko delovanje, tretji polo\xc5\xbeaj pa polavtomatsko delovanje. \xc4\x8ce npr. pogledamo izredno natan\xc4\x8dno pu\xc5\xa1ko M16, ki velja za najve\xc4\x8djega nasprotnika AK-47 je vrstni red med avtomatskim in polavtomatskim delovanjem obrnjen. Kako robustna je AK-47 nam pove tudi \xc5\xbeivljenjska doba ki se giblje med 20 in 40 let, odvisno od okolja v katerem se oro\xc5\xbeje uporablja._NEWLINE_Merki so mehanski. Zadnji merek je nastavljiv in kalibriran na vsakih 100 m, omogo\xc4\x8da merjenje po smeri, sprednji merek je fiksen in omogo\xc4\x8da merjenje po vi\xc5\xa1ini. Do tristo metrov uporabniku ni potrebno nastavljati merkov. Pri ve\xc4\x8djih razdaljah se po navadi uporablja rafalni ogenj. Le\xc5\xbei\xc5\xa1\xc4\x8de naboja, cev, plinski bat in plinska komora so kromirani, s tem se podalj\xc5\xa1a \xc5\xbeivljenjska doba oro\xc5\xbeja in zmanj\xc5\xa1a \xc4\x8das vzdr\xc5\xbeevanja. Med razvojem se je kromiranje izkazalo kot nujno saj je med zgorevanjem smodnika (\xc5\xa1e posebej je bil nevaren ruski smodnik in smodnik iz dr\xc5\xbeav Var\xc5\xa1avskega pakta) nastajal koroziven kalijev klorid (KCl), ki je neusmiljeno uni\xc4\x8deval notranje dele oro\xc5\xbeje. Oro\xc5\xbeje se polni z okvirjem po trideset nabojev (obstaja tudi okvir s 60 in 100 naboji). Okvir je izdelan iz stisnjene plo\xc4\x8devine, njegovo ustje je oja\xc4\x8dano kar pripomore k ve\xc4\x8dji zanesljivosti._NEWLINE_Pu\xc5\xa1ka uporablja strelivo 7,62x39. To ima ob izhodu iz cevi hitrost 710\xc2\xa0m/s in energijo 1.966 J. Krogla je te\xc5\xbeka 7,8 gramov, njen efektivni doseg pri uporabi pu\xc5\xa1ke pa je okoli 400 m.\n_START_SECTION_\nDelovanje\n_START_PARAGRAPH_\nAK-47 deluje v dveh na\xc4\x8dinih. Prvi na\xc4\x8din je avtomatsko delovanje, drugi na\xc4\x8din je polavtomatsko delovanje. Prvi na\xc4\x8din je tudi osnovni na\xc4\x8din delovanja pu\xc5\xa1ke. Pred za\xc4\x8detkom streljanja je potrebno v oro\xc5\xbeje vstaviti magazin. Nato oro\xc5\xbeje odklenemo tako, da selektor ognja premaknemo navzdol (izberemo lahko avtomatski na\xc4\x8din v srednji legi ali polavtomatski na\xc4\x8din v skrajni spodnji legi). Sledi polnjenje oro\xc5\xbeja, to naredimo tako da povle\xc4\x8demo napenjalno ro\xc4\x8dico nazaj, ko je ta v zadnjem polo\xc5\xbeaju jo spustimo da sko\xc4\x8di naprej. S tem napnemo udarno iglo, zaklep iz okvirja pa pobere naboj in ga potisne v ustje cevi. Sedaj je oro\xc5\xbeje pripravljeno na strel. Ko pritisnemo na spro\xc5\xbeilec sprostimo napeto udarno iglo, ki udari po netilki naboja. Ta spro\xc5\xbei smodni\xc5\xa1ko polnjenje, pri gorenju nastanejo plini, ki kroglo naboja potisnejo po cevi. Na koncu cevi je luknjica skozi katero se odvzame del smodni\xc5\xa1kih plinov. Ti plini so speljani do plinskega bata, ki ga pri svojem \xc5\xa1irjenju potisnejo nazaj. Premikajo\xc4\x8di se bat potisne nazaj zaklep, ta med premikanjem nazaj iz cevi izvle\xc4\x8de prazen tulec in ga izvr\xc5\xbee, pritem se napne tudi udarno spro\xc5\xbeilni mehanizem. Povratna vzmet v zadnjem delu oro\xc5\xbeja poskrbi da se zaklep vrne v prednji polo\xc5\xbeaj pritem pa iz okvirja pobere nov naboj in ga potisne v cev. Cikel se nato ponovi. Razlika v avtomatskem in polavtomatskem na\xc4\x8dinu delovanja je v tem, da se pri avtomatskem na\xc4\x8dinu delovanjem ob enem pritisku na spro\xc5\xbeilec cikel ponovi tolikokrat kolikor je nabojev v cevi. Pri polavtomatskem delovanje pa se z enim pritiskom na spro\xc5\xbeilec cikel izvede le enkrat.\n_START_SECTION_\nKulturni vpliv\n_START_PARAGRAPH_\nMed hladno vojno sta Sovjetska zveza in Ljudska republika Kitajska \xc5\xa1tevilne dr\xc5\xbeave po vsem svetu zalagali z oro\xc5\xbejem, med katerim je najbolj izstopala AK-47. Glavni razlog zakaj je pu\xc5\xa1ka postala tako raz\xc5\xa1irjena, je predvsem v njeni ceni  in enostavni izdelavi ter uporabi. Pu\xc5\xa1ko je bilo mogo\xc4\x8de izdelati in popravljati v vsaki malo bolj opremljeni strojni delavnici. S tem se za izdelavo bolj zahtevno NATO-vo oro\xc5\xbeje ni moglo primerjati. NATO-vo oro\xc5\xbeje so ve\xc4\x8dinoma uporabljale redne vojske zahodnih ali zahodno usmerjenih dr\xc5\xbeav, medtem ko so AK-47, poleg dr\xc5\xbeav var\xc5\xa1avskega pakta, uporabljale \xc5\xa1tevilne afri\xc5\xa1ke, bli\xc5\xbenjevzhodne in azijske dr\xc5\xbeave. AK-47 je bila \xc5\xa1e posebej priljubljena med razli\xc4\x8dnimi osvobodilnimi, uporni\xc5\xa1kimi in teroristi\xc4\x8dnimi skupinami. Njene dobre plati so spoznali tudi na zahodu tako, da je pu\xc5\xa1ka postala osnova za \xc5\xa1tevilne nove zahodne pu\xc5\xa1ke, kot sta npr. izraelski Galil in \xc5\xa1vicarski SIG 550. Zanimivo je, da so ZDA med sovjetsko-afganistansko vojno  Mud\xc5\xbeahedine zalagale s pu\xc5\xa1kami Tip 56 (kitajska kopija ruske AK-47)._NEWLINE_Skozi desetletja je pu\xc5\xa1ka postala simbol uporni\xc5\xa1tva in revolucije. Njeno podobo je mo\xc4\x8d videti v dr\xc5\xbeavnih grbih Mozambika, Zimbabveja in Vzhodnega Timorja ter starem grbu Burkine Faso. Prepoznati jo je mo\xc5\xbeno tudi v znakih paravoja\xc5\xa1kih organizacij, kot sta Hezbolah in Iranska revolucionarna garda. Na zahodu pu\xc5\xa1ko povezujejo predvsem z hladno vojno in terorizmom, ki je postal najve\xc4\x8dji sovra\xc5\xbenik ZDA in njihovih zaveznic. Po padcu \xc5\xbeelezne zavese leta 1991, so Rusija in biv\xc5\xa1e dr\xc5\xbeave Var\xc5\xa1avskega pakta na \xc5\xa1iroko odprle vrata svojih skladi\xc5\xa1\xc4\x8d, kar so izkoristili \xc5\xa1tevilni preprodajalci oro\xc5\xbeja. Pu\xc5\xa1ka je tako postala dostopna bolj kakor kadarkoli prej._NEWLINE_Pu\xc5\xa1ka je pri\xc5\xa1la tudi v zelo znano pesem Gorana Bregovi\xc4\x87a "Kala\xc5\xa1nikov".'